TAG hof toe oor "onwettige" e-tol - Maroela Media
TAG hof toe oor "onwettige" e-tol
Volgens adv. Anton Alberts, TAG-woordvoerder en VF Plus-LP belas met vervoer, is TAG na aanleiding van regsadvies steeds oortuig dat die E-Tolwet ongrondwetlik is, dat die regulasies onwettig uitgereik is en dat die e-tol-aanvangsdatum foutiewelik aangekondig is. "Al hierdie regsfoute sal uiteindelik voor die hof geplaas word vir beregting. Tydens ons dringende aansoek op 3 Desember 2013 het die regter die saak afgewys weens 'n gebrek aan dringendheid sonder om die meriete van ons saak te beoordeel. Derhalwe sal TAG nou die saak op die gewone hofrol laat plaas," het Alberts verduidelik. "Voorts sal ons die oorspronklike aansoek van 3 Desember 2013 aanvul met argumente oor verdere foute wat ons opgespoor het in die E-Tolwet en die regulasies."
Volgens TAG is van die verdere foute as volg:
Die misdryf in die SANRAL-wet wat nie-betaling van tol kriminaliseer waarna in die regulasies verwys word, is nie toepasbaar op die nie-betaling van e-tolgeld nie. Die rede daarvoor is dat die misdryf vereis dat tol betaalbaar is by enige tolplaza, wat gedefinieer word as enige tolhek self of soos voorgeskryf. Aangesien motoriste nie by die tolhekke self betaling kan aanbied nie, moes dit voorgeskryf gewees het. Dit is egter nooit gedoen nie.
TAG moedig die publiek aan om nie e-skyfies te koop nie, aangesien diegene wat dit doen 'n kontrak met SANRAL aangaan en dus kontraktueel verplig is om betalings te maak. Daarbenewens bou SANRAL sy eie databasis op om persone te vervolg.